b'\n_START_ARTICLE_\nInformatika\n_START_PARAGRAPH_\nInform\xc3\xa1tika je znanost o sistemati\xc4\x8dni obdelavi podatkov, \xc5\xa1e posebno o samodejni obdelavi z uporabo ra\xc4\x8dunalnikov. Gledano zgodovinsko se je informatika razvila iz matematike, medtem ko imajo ra\xc4\x8dunalniki svoj za\xc4\x8detek v elektroniki. Ra\xc4\x8dunalniki so pri tem samo naprave, ki omogo\xc4\x8dajo teoreti\xc4\x8dne zamisli informatike preveriti v praksi._NEWLINE_Izraz informatika so skovali iz besed informacija in avtomatika v petdesetih letih 20. stoletja v Evropi. Informatika je prodrla na skoraj vsa podro\xc4\x8dja. Prihod interneta je to \xc5\xa1e pospe\xc5\xa1il. Na podro\xc4\x8dju logistike in medijev je informatika povzro\xc4\x8dila revolucijo. Ve\xc4\x8dkrat se prisotnosti informatike v neki napravi niti ne zavedamo._NEWLINE_Ra\xc4\x8dunalnik lahko obdela veliko koli\xc4\x8dino podatkov v zelo kratkem \xc4\x8dasu. Pri tem imamo opravka z interakcijo strojne opreme (hardware) in programske opreme (software). Na primer na wikipediji dnevno ureja \xc4\x8dlanke na desetiso\xc4\x8de ljudi, bere pa jo na milijone in miljone ljudi.\n_START_SECTION_\nZvrsti informatike\n_START_PARAGRAPH_\nInformatika se deli na teoreti\xc4\x8dno, prakti\xc4\x8dno, tehni\xc5\xa1ko in poslovno. Tudi umetna inteligenca je eno od podro\xc4\x8dij informatike. Teoreti\xc4\x8dna informatika je temelj ostalim zvrstem. Prispeva temeljna odkritja za re\xc5\xa1ljivost problemov. Rezultate temeljne informatike izkori\xc5\xa1\xc4\x8da uporabna informatika. Informatika se skoraj vedno prepleta z drugimi znanostmi.'